ועדת הכנסת, כנסת 25, פרוטוקול מספר 27, 2023-03-13 00:00

אופיר כץ: אני מתכבד לפתוח את הישיבה

אופיר כץ:  רביזיה על החלטת הוועדה בדבר בקשת הממשלה להקדמת הדיון בהצעת חוק התכנון והבנייה, לפני הקריאה הראשונה

אופיר כץ:  בקשה, חבר הכנסת אלקין

זאב אלקין: כשהסתכלתי על סדר היום, אדוני היושב ראש, לא התרשמתי שלממשלה חסרים חוקים ממשלתיים שדורשים פטור מחובת הנחה, לכן אני לא מבין למה צריך ללכת על פטור מחובת הנחה בחוק הזה

זאב אלקין:  לא נראה לי שאת כל מה ששמתם על סדר היום תעבירו השבוע, יהיו דברים שיידחו לשבוע הבא, כך אני מעריך, לכן אין סיבה במקרה הספציפי הזה ללכת לפטור מחובת הנחה

זאב אלקין:  אני לא רואה דחיפות כזאת שזה לא יכול לחכות שבוע אחד

אופיר כץ: מי בעד הרביזיה?     

אופיר כץ: הרביזיה לא אושרה

אופיר כץ: רביזיה על החלטות הוועדה בדבר קביעת ועדות לדיון בהצעות חוק הבאות: הצעת חוק שירות הציבור (מתנות) (תיקון – תרומה למימון הליך משפטי או טיפול רפואי וחובת דיווח), של חה"כ עמית הלוי

אופיר כץ:  הצעת חוק העונשין (תיקון – עבירה כלפי קשיש או חסר ישע), התשפ"ג-2022, של חה"כ אוריאל בוסו, הצעת חוק העונשין (תיקון –עונש מוות למחבלים), של חה"כ לימור סון הר מלך, והצעת חוק העונשין (תיקון – עונש מוות למחבלים), של חבר הכנסת עודד פורר וקבוצת חברי הכנסת

אופיר כץ:    ינמק חבר הכנסת זאב אלקין

זאב אלקין: האכסניה הטבעית של כל ארבע הצעות החוק שמופיעות פה, לפי מה שנאמר פה בדיון על ידי היועצת המשפטית של הוועדה, היא ועדת חוקה

זאב אלקין:  אני מבין שכשאתם מקדמים את חוק שירות הציבור (מתנות) אתם רואים את נתניהו מול העיניים וחושבים שזה רק לחברי כנסת, אבל לא

משה סעדה: אם יריב לוין דיבר על רק אם הם בעתיד, איך זה נתניהו?     

זאב אלקין: אני מאוד אשמח אם מה שאמרת כרגע תהיה גם עמדתך בהצבעה הסופית על החוק הזה

זאב אלקין:  אם זאת העמדה הרשמית של הקואליציה, אני מברך על זה

משה סעדה: זאת העמדה של שר המשפטים

זאב אלקין: אני יודע, אבל שמעתי שלא כולם בכל החדרים מרוצים מהעמדה הזאת של שר המשפטים

משה סעדה: אצלכם?     

זאב אלקין: לא אצלנו

זאב אלקין:  אתה מתחייב שתצביע נגד הרטרואקטיביות בחוק הזה?     

משה סעדה: אם אתה תצביע בעד הרפורמה שאתה מאמין בה, אני - -     

זאב אלקין: רק לרגע חשבתי שאתה מזדהה עם העמדה של שר המשפטים

משה סעדה: אני מזדהה איתה לחלוטין

זאב אלקין: אז אתה נגד רטרואקטיביות בחוק הזה?         

משה סעדה: אני מזדהה עם העמדה של השר שלי

זאב אלקין: לא הבנתי אם אתה נגד או בעד הרטרואקטיביות

משה סעדה: אני בעד השר

זאב אלקין: החוק הזה, נכון לעכשיו, אלא אם כן תצמצמו את זה רק לחברי כנסת, הוא על כולם

זאב אלקין:  אין מקומו בוועדת הכנסת, מקומו בוועדת החוקה

זאב אלקין:  החוקים הבאים ששמתם כאן על סדר היום הם תיקונים בחוקי העונשין, כל אחד בתחום שלו, לכן האכסניה הטבעית שלהם  היא ועדת חוקה, חוק ומשפט

זאב אלקין:  יש פה תהליך של התפרקות טוטאלית של ועדת חוקה, חוק ומשפט מטיפול בשגרת היום יום הרגילה שלה, והכל למען חקיקה של הרפורמה שזה אירוע מאוד מאוד בעייתי לכנסת לטווח ארוך

זאב אלקין:  לא מדובר כאן בהזזה של חוק מסוים וספציפי שיש עליו ויכוח בין כמה ראשי ועדות ומסיבה קואליציונית כזאת או אחרת מייצרים לו ועדה אחרת, אלא פשוט בחסימה של ועדת החוקה מטיפול בחוקים השוטפים שלה

זאב אלקין:  אני חושב שזאת טעות גדולה לכולנו, כי מה שעושים פעם אחת אחר כך גם עושים פעם אחרת וזה רק הולך ומחמיר

זאב אלקין:  אם יושב ראש ועדת חוקה, חוק ומשפט רואה את עצמו רק כיושב ראש ועדת חוקה ולא רואה את עצמו כיושב ראש ועדת חוק ומשפט שדנה בחקיקה הרגילה, המשעממת והאפורה של משרד המשפטים בנושאים השונים שרלוונטיים לחוק ומשפט, כמו חוק העונשין, נושא מאוד מובהק, שיגיד את זה, ואז תפרקו את זה לשתי ועדות ואנחנו לא נדרוש ועדה בתמורה

זאב אלקין:  אתם רוצים להקים עוד ועדה אחת? תפרקו רשמית את ועדת חוקה, חוק ומשפט לשתי ועדות, תשימו מישהו שמבין בנושאים משפטיים שכן רוצה להתעסק בזה

משה סעדה: יש לך רעיון למישהו?     

זאב אלקין: הצעתי את חבר הכנסת ארבל בדיון הקודם

זאב אלקין:  יש בקואליציה חבר כנסת מצטיין, משפטן בהחלט רציני

זאב אלקין:  צריך מישהו שיעשה את העבודה האפורה הזאת

זאב אלקין:  בדרך כלל ועדת חוקה, חוק ומשפט היא הוועדה הכי מחוקקת בכנסת, יש בה המון חוקים ממשלתיים של משרד המשפטים וחוקים של חברי כנסת שעוסקים בנושאים הרלוונטיים לה

זאב אלקין:  אי אפשר שפעם מעבירים לוועדת העבודה, פעם לוועדה לביטחון לאומי

זאב אלקין:  נושאים שהם קלאסיים לוועדת החוקה פשוט נלקחים ממנה בהסכמת היושב ראש כי לא מעניין אותו כלום מלבד נושא אחד

זאב אלקין:  תקימו לו ועדה לנושא אחד, את כל הדברים האחרים תשאירו במקום שזה צריך להיות

זאב אלקין:  זה לא אידיאלי, אבל זה עדיף מהמצב הנוכחי, כי גם חוקים אחרים שיעברו הוא לא ירצה כי הוא עסוק ברפורמה

זאב אלקין:  בואו נסדר את זה פעם אחת ולתמיד

אפרת רייטן:  אופיר כבר עומד בראש ועדה שעוסקת בחוקים של ועדת חוק, חוקה ומשפט, לכן אפשר לתת עוד סמכויות לוועדה שלו

זאב אלקין:  אופיר, אולי תקימו שתי ועדות חוקה, חוק ומשפט, אחד שלך והשנייה של רוטמן

אפרת רייטן: זה דה פקטו קורה

משה סעדה: למה לא להקים ועדת משנה לוועדת החוקה שתשב על כל הצעות החוק האלו?     

אופיר כץ: ועדת משנה לא יכולה לחוקק

זאב אלקין: אני שמח ששכנעתי את חבר הכנסת סעדה

אופיר כץ: אנחנו עוברים להצבעה על הרביזיה על הצעת חוק שירות הציבור (מתנות) (תיקון – תרומה למימון הליך משפטי או טיפול רפואי וחובת הדיווח), של חבר הכנסת עמית הלוי

אופיר כץ:  מי בעד הרביזיה, מי נגד, מי נמנע?     

אופיר כץ: הרביזיה לא אושרה

אופיר כץ: זה עובר לוועדת הכנסת

אופיר כץ:  מי בעד הרביזיה על הצעת חוק העונשין (תיקון – עבירה כלפי קשיש או חסר ישע), של חבר כנסת אוריאל בוסו, מי נגד, מי נמנע?     

אופיר כץ: הרביזיה לא אושרה

אופיר כץ: הצעת החוק תעבור לוועדת העבודה והרווחה

אופיר כץ:  מי בעד הרביזיה על הצעת חוק העונשין (תיקון – עונש מוות למחבלים), של חברת הכנסת לימור סון הר מלך ועל הצעת חוק העונשין (תיקון – עונש מוות למחבלים), של חבר הכנסת עודד פורר וקבוצת חברי הכנסת, מי נגד, מי נמנע?     

אופיר כץ: הרביזיה לא אושרה

אופיר כץ: שתי ההצעות עוברות לוועדה לביטחון לאומי

אופיר כץ:  עכשיו אנחנו ברביזיה על הצעת חוק לביטול ההתיישנות בעבירות מין, של חברת הכנסת אפרת רייטן מרום

אופיר כץ:  החלטנו להעביר לוועדת חוקה

אופיר כץ:  תסבירי, אפרת

אפרת רייטן: היה סיכום שלא הספקנו לעדכן

אופיר כץ: לא עדכנו את יו"ר ועדת הכנסת

אפרת רייטן: בדיוק

אפרת רייטן:  היה סיכום על כך שתוקם ועדה משותפת של ועדת חוקה והוועדה למעמד האישה, לכן הגשנו את הרביזיה

משה ארבל: עבירות מין זה לא רק ביחס לנשים

אפרת רייטן: בוודאי שלא

זאב אלקין: הוועדה למעמד האישה היא לא רק ביחס לנשים

משה סעדה: למה צריך גם וגם?     

אפרת רייטן: חבר הכנסת ארבל, מבחינתי אפשר היה להוציא את זה לחלוטין מוועדת החוקה, אבל יש התעקשות דווקא על החוק הזה של יו"ר ועדת החוקה

אופיר כץ: מי בעד הרביזיה, מי נגד, מי נמנע?     

אופיר כץ: הרביזיה אושרה

אופיר כץ: ועדת הכנסת ממליצה שהצעת החוק האמורה תידון בוועדה משותפת של ועדת חוקה, חוק ומשפט והוועדה לקידום מעמד האישה ושוויון מגדרי, לפי ההרכב הבא: הוועדה תהיה בת 10 חברים, 5 חברים מכל ועדה

אופיר כץ:  מטעם ועדת חוק, חוקה ומשפט: חבר הכנסת שמחה רוטמן, יושב ראש הוועדה, גלעד קריב, יצחק קרויזר, יעקב אשר וארז מלול

אופיר כץ:  מטעם הוועדה לקידום מעמד האישה ושוויון מגדרי: פנינה תמנו-שטה, קטי שטרית, אימאן ח'טיב יאסין, מירב בין ארי ואלי דלל

אופיר כץ:  מי בעד הוועדה, מי נגד, מי נמנע?     

אופיר כץ: אושר

אופיר כץ: הוספת ממלאי מקום קבועים בוועדות

אופיר כץ:  מוצע להוסיף ממלא מקום קבוע לסיעת העבודה בוועדת החוקה, חוק ומשפט את חברת הכנסת אפרת רייטן

אופיר כץ:  מי בעד, מי נגד, מי נמנע?      

אופיר כץ: אושר